b'\n_START_ARTICLE_\nMavricij Tera\xc5\xa1\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval na Blanci, ni\xc5\xbejo klasi\xc4\x8dno gimnazijo v Mariboru, leta 1907 je vstopil v kapucinski red. Bil je novinec v Schwanbergu pri Gradcu, leta 1912 je kon\xc4\x8dal vi\xc5\xa1jo gimnazijo v Lipnici, bogoslovje je obiskoval v Gorici, kjer je bil leta 1914 posve\xc4\x8den. V letih 1915 do 1919 je bil pridigar in katehet v Lipnici, v letih 1919 in 1920 misijonar v okolici Celja, nato je bil dve leti kaplan v Osijeku. Med letoma 1922 in 1926 je bil gvardijan kapucinskega samostana v \xc5\xa0kofji Loki. Leta 1926 je bil imenovan za podtajnika uprave kapucinskega reda v Rimu, tam je ostal do leta 1932, tega leta se je vrnil v \xc5\xa0kofjo Loko in postal magister novincev. Leta 1936 je postal gvardijan kapucinov v Celju, tam je ostal do leta 1939, ko je bil za tri leta name\xc5\xa1\xc4\x8den za kaplana v Kr\xc5\xa1kem. Po kon\xc4\x8dani kaplanski slu\xc5\xbebi je leta 1941 postal provincijal jugoslovanskih kapucinov v Celju in Splitu. Od 1946 do 1949 je bil lektor in profesor v redovni filozofsko-teolo\xc5\xa1ki \xc5\xa1oli v \xc5\xa0kofji Loki. Tu je bil od 1949 do 1955 gvardijan in nato do smrti navaden redovnik._NEWLINE_Spisal je ve\xc4\x8d knjig, objavil je tudi ve\xc4\x8d \xc4\x8dlankov v Bogoljubu in drugod. V kapucinskem samostanu hranijo ve\xc4\x8d rokopisov pesni\xc5\xa1kih zbirk, katehetskih, homileti\xc4\x8dnih, asketskih in hagiografskih spisov.'